## Justícia convoca prop de 500.000 euros en ajudes per a activitats de voluntariat ambiental de conservació del patrimoni forestal i prevenció d’incendis

*** Les subvencions estan destinades a organitzacions i entitats de voluntariat de defensa i conservació de la naturalesa i educació ambiental, i també per a ajuntaments
* El termini de presentació de les sol·licituds per a l’exercici 2024 és de 20 dies naturals a partir d’este divendres**

La Conselleria de Justícia i Interior ha convocat ajudes per valor de 494.468,20 euros destinades a activitats de voluntariat ambiental que afavorixen la conservació del patrimoni forestal i la prevenció dels incendis forestals.

El DOGV ha publicat esta convocatòria de la qual podran ser beneficiàries de les subvencions les organitzacions i entitats de voluntariat, segons la definició que d’estes fa la Llei 4/2001, de 19 juny, de la Generalitat, del voluntariat, entre els fins de les quals hi ha la defensa i conservació de la naturalesa i l’educació ambiental, així com ajuntaments de la Comunitat Valenciana.

A més, totes estes entitats o organitzacions hauran de disposar de l’estructura necessària per a garantir el compliment dels objectius.

El termini de presentació de les sol·licituds per a l’exercici 2024 serà de 20 dies naturals a comptar d’este divendres, que és l’endemà de la publicació de l’extracte de la resolució de convocatòria en el *Diari Oficial de la Generalitat Valenciana.*

Les sol·licituds es podran presentar telemàticament a través de la [seu electrònica de la Generalitat](http://sede.gva.es/es/proc661), utilitzant els corresponents models normalitzats que hi ha disponibles.

**Activitats subvencionables**

Seran subvencionables les activitats de voluntariat ambiental en matèria de prevenció d’incendis forestals, campanyes de sensibilització, d’educació i conscienciació als visitants en espais naturals i forestals, mitjançant accions dirigides al control i informació de visitants, al control del compliment de les diferents normatives aplicables, a la vigilància dissuasiva, i a l’aplicació de programes d’educació ambiental amb especial incidència en el coneixement del medi forestal.

Les activitats subvencionables podran desenvolupar-se fins al 31 d’octubre de 2024. En el cas d’activitats realitzades amb anterioritat a la present convocatòria, per a ser subvencionables s’hauran d’haver fet d’acord amb el que s’establix en les bases i constar el coneixement i autorització per part de la Conselleria de Justícia i Interior.

Fecha: 04/04/2024